PREDKLADACIA SPRÁVA

Ministerstvo pôdohospodárstva a rozvoja vidieka Slovenskej republiky predkladá návrh nariadenia vlády Slovenskej republiky o podmienkach poskytovania podpory v rámci spoločnej organizácie trhu s vínom podľa § 2 ods. 1 písm. k) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky v znení zákona č. 207/2002 Z. z. ako iniciatívny návrh.
Predkladaným nariadením vlády sa implementujú niektoré nové pravidlá pre poskytovanie podpory v rámci spoločnej organizácie trhu s vínom v sektore vinohradníctva a vinárstva, ktoré boli ustanovené novými nariadeniami EÚ týkajúcimi sa podporných programov v sektore vína, ktoré je potrebné zohľadniť v legislatíve na národnej úrovni. Ide o delegované nariadenie Komisie (EÚ) 2016/1149 z 15. apríla 2016, ktorým sa dopĺňa nariadenie Európskeho parlamentu a Rady (EÚ) č. 1308/2013, pokiaľ ide o vnútroštátne podporné programy v sektore vinohradníctva a vinárstva a ktorým sa mení nariadenie Komisie (ES) č. 555/2008 (Ú. v. EÚ L 190, 15.7.2016) a o vykonávacie nariadenie Komisie (EÚ) 2016/1150 z 15. apríla 2016, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o vnútroštátne podporné programy v sektore vinohradníctva a vinárstva (Ú. v. EÚ L 190, 15.7.2016).
Návrh nariadenia vlády predstavuje okrem právnej úpravy na vykonanie nových pravidiel poskytovania podpory v sektore vinohradníctva a vinárstva aj novú právnu úpravu s ohľadom na poznatky z praxe.
Administratívnu činnosť súvisiacu s prijímaním žiadostí, kontrolnou činnosťou a platbami podpory za opatrenia spoločnej organizácie trhu s vínom bude zabezpečovať Pôdohospodárska platobná agentúra.
Nariadenie vlády bude mať negatívny vplyv na rozpočet verejnej správy, avšak poskytovanie podpory v rámci spoločnej organizácie trhu s vínom bude zabezpečené z finančných prostriedkov Európskej únie. Nariadenie vlády bude mať pozitívny vplyv na podnikateľské prostredie. Nariadenie vlády nebude mať žiadne sociálne vplyvy, vplyvy na životné prostredie, na informatizáciu spoločnosti a ani na služby verejnej správy pre občana.
Návrh nariadenia vlády nie je predmetom vnútrokomunitárneho pripomienkového konania.
[bookmark: _GoBack]Nadobudnutie účinnosti sa navrhuje tak, aby žiadosti o podporu na niektoré opatrenia sa mohli byť podávané už k 30.4.2017 a Pôdohospodárska platobná agentúra mohla žiadosti administrovať už podľa novej právnej úpravy.
Návrh bol predmetom medzirezortného pripomienkového konania, ktorého výsledky sú uvedené vo vyhodnotení pripomienkového konania. Návrh sa predkladá bez rozporov.
Návrh bol prerokovaný v Legislatívnej rade vlády Slovenskej republiky, ktorej pripomienky sú v návrhu zapracované.
